EKSKLUSIEF: Derick Hougaard se ontboeseming oor sy seer en skandes | Huisgenoot
Derick Hougaard se lewe het die afgelope vyf maande omtrent uitmekaargeval ná die vernederende openbare voorval verlede jaar toe sy kinders van hom weggeneem is. Foto's: Fani Mahuntsi
Kort-kort word ons onderbreek deur iemand wat nader staan om hom te groet. Vir elkeen het hy 'n breë glimlag, vriendelike woorde en 'n ferm handdruk.
Vir 'n oomblik is dit dan asof hy op 'n ander plek is – 'n plek waar toeskouers weer met ingehoue asems die vlug van die bal volg terwyl dit ál kleiner word teen die blou hemel . . . Maar dan is daar nie die triomfantelike brul van die skare wanneer die bal deur die pale seil nie – die aanhanger stap weg van ons tafel.
Die oomblik is verby. Die glimlag vervaag van sy gesig soos die eggo's van die skares se juigkrete wanneer die Liefling van Loftus terugkeer na die harde werklikheid: sy ontboeseming aan Huisgenoot hier in 'n restaurant in Pretoria ná vyf maande, eintlik vyf jaar, van terugslae.